Virallinen lehti nro C 289 , 11/10/1999 s. 0078



KIRJALLINEN KYSYMYS P-3720/98 esittäjä(t): Marie-Thérèse Hermange (UPE) komissiolle (24. marraskuuta 1998) Aihe: Lasten ja perheen suojelu Toimia perheen ja lasten hyväksi koskevan budjettikohdan B3-4108 määrärahat kyettiin vapauttamaan toimielinten välisellä sopimuksella, mutta se edellytti tiettyjä muutoksia. 1. Katsooko komissio, että lasten ja perheen suojelu on yksi eurooppalaisen politiikan painopistealueita, kuten Euroopan parlamentti on lukuisissa yhteyksissä todennut? 2. Voiko komissio vahvistaa tai kumota väitteen, jonka mukaan PO V ei juurikaan osoittanut halukkuutta puolustaa tätä budjettikohtaa toimielinten välisissä neuvotteluissa? 3. Voiko komissio vahvistaa, että suurin osa tämän budjettikohdan määrärahoista on vastedes tarkoitettu käytettäväksi väestötieteellisiin tutkimuksiin? Voiko se eritellä toimet, jotka rahoitetaan vuoden 1998 talousarviosta ja jotka on tarkoitus rahoittaa vuoden 1999 talousarviosta? 4. Voiko komissio kertoa, kuinka se aikoo jatkaa komission keskustelukumppanien eli kansallisten perhepolitiikkojen seurantakeskuksen sekä perheen hyväksi toimivien valtiosta riippumattomien järjestöjen pitkän aikavälin taloudellista tukemista? 5. Eikö komissio pidä tätä tilannetta silmällä pitäen kiireellisenä ja välttämättömänä aktivoida uudelleen lapsiin liittyviä asioita käsittelevää yksiköiden välistä ryhmää? Komission jäsenen Pádraig Flynninkomission puolesta antama vastaus (11. tammikuuta 1999) Perhepolitiikka kuuluu jäsenvaltioiden toimivaltaan. Työllisyys- ja sosiaaliasioiden ministereiden neuvostossa 29. syyskuuta 1989 pitämän kokouksen päätelmien perusteella komissio edistää tietojen ja hyvien toimintatapojen vaihtoa perhepolitiikkaan ja väestötilanteeseen liittyvien yleisesti kiinnostavien aiheiden tiimoilta. Lisäksi työn ja perhe-elämän yhteensovittamisen edistäminen on osa miesten ja naisten tasa-arvoisia mahdollisuuksia koskevan yhteisön neljännen keskipitkän aikavälin toimintaohjelman (1996-2000) tavoitteita ja muodostaa olennaisen osan työllisyyttä koskevien suuntaviivojen neljännestä toiminta-alasta (miesten ja naisten yhtäläisten mahdollisuuksien vahvistaminen). Kesäkuussa 1998 komissio päätti Euroopan yhteisöjen tuomioistuimen asiassa C-106/96 antaman tuomion jälkeen perustamissopimusten valvojan ominaisuudessaan keskeyttää sellaisten budjettikohtien toteuttamisen, joilla ei ole oikeusperustaa, ja tutkia perusteellisesti niiden mahdollisen täytäntöönpanon edellytyksiä. Budjettikohtaa B3-4108 (toimet perheen ja lasten hyväksi) tutkittiin samalla tavoin kuin muitakin budjettikohtia. Tämän tarkastelun perusteella ja toimielinten välisen sopimuksen mukaisesti tultiin siihen tulokseen, että rahoitusta voidaan myöntää ainoastaan väestötilanteeseen liittyville toimille, joista määrätään sosiaalipolitiikasta tehdyn sopimuksen 7 artiklassa. Vuonna 1998 budjettikohtaa B3-4108 varten oli varattu arviolta 1,9 miljoonaa euroa. Tähän rahamäärään sisältyvät jäsenvaltioiden perhepolitiikan eurooppalaisen seurantakeskuksen kustannukset sekä ennen kesäkuuta 1998 jätetyille projekteille ja väestötilanteeseen liittyville toimille annettava tuki. Lisäksi 800 000 euroa on siirretty budjettikohtaan B3-4109, jotta lapsiin kohdistuvan väkivallan vastaisille projekteille voidaan antaa lisää rahoitusta. Itävallan perheinstituutin (ÖIF) kanssa tehtiin vuonna 1998 palvelujen hankintaa koskeva sopimus yhdeksi vuodeksi jäsenvaltioiden perhepolitiikan eurooppalaisen seurantakeskuksen koordinoimiseksi. Sopimus voidaan uusia viisi kertaa, jos talousarviomäärärahat sallivat tämän ja jos se on toiminnan tuloksilla mitattuna perusteltua. Budjettikohdasta B3-4108 ei voida rahoittaa perheasioihin keskittyvien kansalaisjärjestöjen jatkuvaa toimintaa. Nämä kansalaisjärjestöt voivat kuitenkin muiden kansalaisjärjestöjen tavoin hakea yhteisön rahoitustukea projekteilleen, jotka täyttävät tuen antamiseen ja ensisijaisiin tavoitteisiin liittyvät eri budjettikohtien toteuttamisesta annetut kriteerit.